ये मूर्ति स्त्री के तीन भावों को व्यक्त करती है। वे भाव हैं सौंदर्य, मातृत्व और सेवा भाव। नारी सौंदर्य को अभिव्यक्त करती दुनिया की ये सबसे अनुपम मूर्ति है। मूर्ति के पेट पर महीन लकीरें हैं जो प्रसव के बाद महिलाओं के पेट पर बन जाती हैं और मातृत्व को बयां करती हैं। यक्षिणी के वक्ष उन्नत और उठे हुए हैं जो मातृत्व काल में दूध से भरे होने की वजह से दिखाई देते हैं। इसके दायें हाथ में चामर है जो सेवा भाव को दर्शाता है। दायां पांव हल्का सा उठा हुआ है जो ये बताता है कि चामर को डुलाया जा रहा है, क्योंकि जब हम कोई काम किसी खास अंग से करते हैं तो उस पर दबाव बन जाता है, जो इस मूर्ति में स्पष्ट दिखाई देता है। महीन बारीकियों से बनी यक्षिणी की ये मूर्ति कला का उत्कृष्ट नमूना है। मूर्ति का एक-एक ‘कट’ मूर्तिकार की कलात्मकता, लगन और उसकी पारखी नजरों को बयां करता है।